Aardklop 2014: Koos mág maar in Afrikaans “Halleluja”!Koos van der Merwe Foto aan Maroela Media verskaf deur Aardklop-mediakantoor Tydens die Clover Aardklop Nasionale Kunstefees het die bekende sanger, Koos van der Merwe, definitief nie sy aanhangers teleurgestel met sy vertolking van Leonard Cohen in Afrikaans nie. Die projek, Koos van der Merwe sing Leonard Cohen in Afrikaans, was een waaraan Van der Merwe, skrywer, digter, teoloog, liedjieskrywer en rubriekskrywer, lank gewerk het. Na meer as ŉ jaar het hy die einste mnr. Cohen sy groenlig gegee. Wat die musiek só anders maak, is dat Koos nie net ŉ huldeblyk aan Cohen bring nie, maar die lirieke is alles vertaal. Die CD is reeds baie goed deur die publiek ontvang. Koos, geklee in swart met ŉ baret op die kop, laat jou vir ŉ paar oomblikke voel asof jy by ŉ straatkafee iewers in Parys sit – en nie by Aardklop in ŉ baie warm Potchefstroom nie. Die klanke is mooi. Die woorde nog mooier. Dit is nie bloot vertaal nie: elke liedjie is met passie omskep in Afrikaans. In een van die resensies wat verskyn het oor die vertoning, word daar verwys na Koos wat deur musiek op sy iPad begelei word, en die stuk sou seker inderdaad meer treffend gewees het met musikante en agtergrondsangers of selfs net ŉ kitaar of twee. Koos gesels tussendeur oor die liefde, lees van sy eie gedigte voor uit sy nuwe digbundel, Rympies in die vliet, en lees selfs ŉ storie voor uit sy eerste kinderboek, Oom Koos se slaaptydstories. Van die gunstelinge was Die Gypsy se vrou, Babilon en natuurlik het Halleluja uitgestaan. As ek die vertoning met een woord moet opsom, is dit “opregtheid”. Koos het ŉ opregtheid aan hom wat ook deur sy musiek weerspieël word. Of jy nou ŉ aanhanger van Leonard Cohen óf Koos van der Merwe is, sal jy dié vertoning geniet. Dit was ongelukkig reeds die laaste Cohen-vertoning by Aardklop, maar maak seker dat jy die CD in die hande kry. Besoek gerus sy webwerf om te sien waar jy sy volgende vertoning kan bywoon.